ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 58/2552 เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 2)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ อาศัยอํานาจตามความในข้อ 12 และข้อ 13 โดยได้รับความเห็นชอบจากคณะกรรมการกํากับตลาดทุน และข้อ 19(6) แห่งประกาศคณะกรรมการกํากับตลาดทุน ที่ ทน. 27/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 20 กรกฎาคม พ.ศ. 2552 สํานักงานออกข้อกําหนดไว้ดังต่อไปนี้ ข้อ 1 ให้เพิ่มความต่อไปนี้เป็น (ค/1) และ (ค/2) ใน (5) ของข้อ 2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552 เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552 "(ค/1) "ดัชนีกลุ่มสินค้าโภคภัณฑ์" หมายความว่า ดัชนีที่มีองค์ประกอบเป็นสินค้าโภคภัณฑ์หลายชนิด โดยดัชนีดังกล่าวคํานวณจากตัวแปรอย่างหนึ่งอย่างใดหรือหลายอย่างดังต่อไปนี้ 1. ราคาปัจจุบัน (spot price) หรือราคาสัญญาซื้อขายล่วงหน้า (futures price) ของสินค้าโภคภัณฑ์ 2. ดัชนีสินค้าโภคภัณฑ์ที่คํานวณจากราคาปัจจุบันหรือราคาสัญญาซื้อขายล่วงหน้าของสินค้าโภคภัณฑ์สินค้าใดสินค้าหนึ่ง 3. ราคาสัญญาซื้อขายล่วงหน้าที่อ้างอิงกับดัชนีสินค้าโภคภัณฑ์ตาม 2. (ค/2) "ดัชนีเงินเฟ้อ" หมายความว่า ดัชนีที่สร้างขึ้นโดยมีวัตถุประสงค์เพื่อสะท้อนอัตราเงินเฟ้อ ซึ่งคํานวณโดยใช้แหล่งข้อมูลอ้างอิงจากรายงานของหน่วยงานราชการของประเทศไทยหรือต่างประเทศ หรือคํานวณจากราคาสินค้าและบริการ ที่บริษัทจัดการแสดงให้เห็นได้ว่าวิธีการคํานวณของผู้พัฒนาดัชนีดังกล่าวสามารถสะท้อนอัตราเงินเฟ้อได้อย่างเหมาะสม" ข้อ 2 ให้ยกเลิกความในข้อ 36 และข้อ 37 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552 เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน "ข้อ 36 สัญญาซื้อขายล่วงหน้าที่กองทุนจะเข้าเป็นคู่สัญญาได้ต้องมีสินค้าตัวแปรอย่างใดอย่างหนึ่งหรือหลายอย่างดังต่อไปนี้ (1) หลักทรัพย์(2) อัตราดอกเบี้ย(3) อัตราแลกเปลี่ยนเงิน โดยการเข้าเป็นคู่สัญญาต้องมีวัตถุประสงค์เพื่อการลดความเสี่ยง (hedging) เท่านั้น(4) อันดับความน่าเชื่อถือหรือเหตุการณ์ที่มีผลต่อการชําระหนี้ของตราสารแห่งหนี้หรือสัญญาซื้อขายล่วงหน้า หรือของผู้ออกตราสารหรือคู่สัญญาดังกล่าว(5) ทองคํา(6) น้ํามันดิบ (7) ดัชนีกลุ่มสินค้าโภคภัณฑ์ ดัชนีเงินเฟ้อ ดัชนีที่มีองค์ประกอบเป็นสินค้าหรือตัวแปรตาม (1) (2) (3) (4) (5) (6) หรือ (9) (8) ดัชนีที่มีองค์ประกอบเป็นดัชนีตามข้อ (7)(9) สินค้าหรือตัวแปรอื่นใดที่สํานักงานกําหนด ในกรณีที่สัญญาซื้อขายล่วงหน้าอ้างอิงกับราคาของสินค้าหรือตัวแปรตามวรรคหนึ่ง ราคาที่อ้างอิงดังกล่าวต้องเป็นราคาปัจจุบันหรือราคาสัญญาซื้อขายล่วงหน้าเท่านั้นในกรณีของกองทุนรวม บริษัทจัดการกองทุนรวมจะเข้าทําสัญญาซื้อขายล่วงหน้าตามวรรคหนึ่งได้ ต่อเมื่อโครงการจัดการกองทุนรวมได้ระบุกรณีดังกล่าวไว้อย่างชัดเจนแล้ว ข้อ 37 ในกรณีที่สัญญาซื้อขายล่วงหน้ามีตัวแปรเป็นดัชนีตามข้อ 36 ดัชนีดังกล่าวต้องมีลักษณะดังต่อไปนี้ (1) เป็นดัชนีที่มีการกําหนดวิธีการคํานวณไว้อย่างชัดเจน โดยมีการระบุแหล่งข้อมูลของสินค้า ตัวแปร หรือปัจจัยต่าง ๆ ที่นํามาใช้ในการคํานวณ และมีการคํานวณดัชนีให้เป็นปัจจุบันตามความเหมาะสมขององค์ประกอบของดัชนี ทั้งนี้ สินค้า ตัวแปร หรือปัจจัยดังกล่าวต้องมีการเคลื่อนไหวตามสภาวะตลาดอย่างเป็นอิสระด้วย (2) เป็นดัชนีที่มีการกระจายน้ําหนักอย่างเพียงพอ เว้นแต่เป็นดัชนีอย่างใดอย่างหนึ่งดังต่อไปนี้ (ก) ดัชนีตามข้อ 36 ที่มีองค์ประกอบทั้งหมดเป็นหรือเกี่ยวข้องกับทองคําหรือน้ํามันดิบ (ข) ดัชนีที่มีองค์ประกอบเป็นสินค้าหรือตัวแปรที่กองทุนสามารถลงทุนหรือมีไว้ได้ ทั้งนี้ การคํานวณอัตราส่วนการลงทุนให้เป็นไปตามเกณฑ์ในข้อ 82(2) หรือข้อ 85 แล้วแต่กรณี(3) ได้รับการพัฒนาโดยสถาบันที่มีความน่าเชื่อถือและเป็นอิสระจากบริษัทจัดการ ทั้งนี้ หากสถาบันดังกล่าวเป็นบริษัทในเครือ บริษัทจัดการต้องจัดให้มีมาตรการป้องกันความขัดแย้งทางผลประโยชน์อย่างมีประสิทธิภาพ และ (4) มีการแสดงดัชนีนั้น ๆ อย่างต่อเนื่องเป็นประจําทุกวันทําการผ่านสื่อที่มีการเสนอข้อมูลอย่างทันเหตุการณ์" ข้อ 3 ให้เพิ่มความต่อไปนี้เป็นข้อ 37/1 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552 เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552"ข้อ 37/1 ดัชนีที่มีการกระจายน้ําหนักอย่างเพียงพอตามประกาศนี้ ให้มีลักษณะอย่างใดอย่างหนึ่งดังต่อไปนี้ (1) ดัชนีที่องค์ประกอบแต่ละตัวมีน้ําหนักไม่เกินร้อยละยี่สิบของน้ําหนักทั้งหมด (2) ดัชนีที่องค์ประกอบตัวใดตัวหนึ่งมีน้ําหนักไม่เกินร้อยละสามสิบห้าของน้ําหนักทั้งหมดในกรณีที่เป็นไปตามสภาวะตลาด ทั้งนี้ องค์ประกอบตัวอื่นต้องมีน้ําหนักไม่เกินอัตราที่กําหนดไว้ใน (1) ในกรณีของดัชนีที่มีองค์ประกอบบางส่วนเป็นหรือเกี่ยวข้องกับทองคําหรือน้ํามันดิบ มิให้ถือว่าดัชนีดังกล่าวไม่มีการกระจายน้ําหนักอย่างเพียงพอเพราะเหตุที่องค์ประกอบดังกล่าวมีน้ําหนักเกินอัตราส่วนที่กําหนดไว้ตามวรรคหนึ่ง (1) หรือ (2)" ข้อ 4 ให้ยกเลิกความในข้อ 45 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552 เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน "ข้อ 45 การลงทุนหรือมีไว้ซึ่งตราสารที่มีลักษณะของสัญญาซื้อขายล่วงหน้าแฝงที่มีลักษณะอย่างใดอย่างหนึ่งดังต่อไปนี้ ให้ถือว่าได้รับความเห็นชอบจากสํานักงานต่อเมื่อเป็นไปตามหลักเกณฑ์ในข้อ 43 วรรคหนึ่ง (1) และ (3) (1) หุ้นกู้อนุพันธ์ที่มีลักษณะตามที่กําหนดไว้ในข้อ 16 โดยอนุโลม (2) ตราสารที่ออกโดยสถาบันการเงินตามกฎหมายไทย หรือสถาบันการเงินต่างประเทศที่มีอันดับความน่าเชื่อถืออยู่ในอันดับที่สามารถลงทุนได้ ที่มีลักษณะดังต่อไปนี้ (ก) ตราสารดังกล่าวจัดทําขึ้นในรูปแบบตราสารแห่งหนี้ตามข้อ 14 หรือข้อ 15(1) (2) (3) หรือ (4) (ข) ตราสารดังกล่าวต้องอ้างอิงกับราคาหุ้น ราคาเฉลี่ยของกลุ่มหุ้นจดทะเบียนในตลาดหลักทรัพย์แห่งประเทศไทยหรือตลาดหลักทรัพย์ต่างประเทศ ตราสารแห่งหนี้ตามข้อ 12(1) หรือ (2) ดัชนีกลุ่มหลักทรัพย์ ดัชนีกลุ่มสินค้าโภคภัณฑ์ อัตราดอกเบี้ย อันดับความน่าเชื่อถือหรือเหตุการณ์ที่มีผลต่อการชําระหนี้ของตราสารแห่งหนี้หรือของผู้ออกตราสารดังกล่าว และดัชนีเงินเฟ้อ ทั้งนี้ ในกรณีของดัชนี ต้องมีลักษณะตามที่กําหนดในข้อ 37 ด้วย (ค) ในกรณีที่เป็นตราสารที่ให้สิทธิแก่ผู้ออกตราสารในการที่จะชําระหนี้ตามตราสารก่อนครบอายุตราสาร บริษัทจัดการได้เปิดเผยความเสี่ยงที่เกี่ยวข้องแก่ผู้ลงทุน ลูกค้า หรือคณะกรรมการกองทุน แล้วแต่กรณี ก่อนทําการลงทุน"ข้อ 5 ให้ยกเลิกความในข้อ 49 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552 เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน "ข้อ 49 ในกรณีที่กองทุนประสงค์จะลงทุนหรือมีไว้ซึ่งสัญญาซื้อขายล่วงหน้าหรือตราสารที่มีลักษณะของสัญญาซื้อขายล่วงหน้าแฝง ให้บริษัทจัดการเปิดเผยนโยบายการลงทุนพร้อมทั้งอธิบายความเสี่ยงและการบริหารความเสี่ยงไว้อย่างชัดเจนในโครงการจัดการกองทุนรวมหรือสัญญารับจัดการกองทุนส่วนบุคคล แล้วแต่กรณี ทั้งนี้ ในกรณีที่สัญญาหรือตราสารดังกล่าวอ้างอิงกับดัชนี ให้บริษัทจัดการเปิดเผยเพิ่มเติมเกี่ยวกับเหตุในการเปลี่ยนแปลงการคํานวณดัชนีและการยกเลิกการคํานวณดัชนี ตลอดจนแนวทางการดําเนินการของกองทุนในกรณีที่ปรากฏเหตุดังกล่าว" ข้อ 6 ให้ยกเลิกความในข้อ 82 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552 เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน "ข้อ 82 นอกจากการคํานวณตามข้อ 81 แล้ว ให้บริษัทจัดการคํานวณอัตราส่วนการลงทุนดังต่อไปนี้ด้วย (1) ในกรณีที่การเข้าเป็นคู่สัญญาในสัญญาซื้อขายล่วงหน้าเป็นผลหรืออาจเป็นผลให้กองทุนมีความเสี่ยงต่อเครดิตของผู้ออกสินค้า หรือผู้ที่ต้องชําระหนี้ตามข้อผูกพันของสินค้า ที่สัญญาซื้อขายล่วงหน้าอ้างอิง ให้บริษัทจัดการคํานวณอัตราส่วนการลงทุนสําหรับสินค้าดังกล่าวที่กําหนดไว้ในประกาศนี้ โดยถือเสมือนหนึ่งว่ากองทุนได้ลงทุนหรือมีไว้ซึ่งสินค้านั้นโดยตรง ทั้งนี้ ให้บริษัทจัดการใช้มูลค่าตามขนาดของสัญญาซื้อขายล่วงหน้าเป็นมูลค่าที่ใช้ในการคํานวณ เว้นแต่ในกรณีที่เป็นสัญญาออปชัน ให้นับมูลค่าตามขนาดของสัญญาซื้อขายล่วงหน้าคูณกับค่าเดลต้าของสัญญาออปชันแทน (2) ในกรณีที่กองทุนลงทุนหรือมีไว้ซึ่งสัญญาซื้อขายล่วงหน้าที่อ้างอิงกับดัชนีดังต่อไปนี้ ให้บริษัทจัดการคํานวณอัตราส่วนสําหรับองค์ประกอบดังกล่าวที่กําหนดไว้ในประกาศนี้ โดยถือเสมือนหนึ่งว่ากองทุนได้ลงทุนหรือมีไว้ซึ่งองค์ประกอบนั้นโดยตรง เว้นแต่ในกรณีที่องค์ประกอบดังกล่าวเป็นหรือเกี่ยวข้องกับทองคําหรือน้ํามันดิบ (ก) ดัชนีที่มีองค์ประกอบเป็นสินค้าหรือตัวแปรที่กองทุนสามารถลงทุนหรือมีไว้ได้ตามข้อ 37(2) (ข) (ข) ดัชนีที่ไม่เข้าลักษณะเป็นดัชนีที่มีการกระจายน้ําหนักอย่างเพียงพอตามข้อ 37/1 (ค) ดัชนีที่มีองค์ประกอบส่วนใหญ่เป็นตราสารหนี้ที่มีอันดับความน่าเชื่อถือต่ํากว่าอันดับที่สามารถลงทุนได้ (high yield bond index)" ข้อ 7 ให้ยกเลิกความใน (5) ของข้อ 84 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552 เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน "(5) ตัวแปรตามข้อ 36(4) ของสัญญาเครดิตอนุพันธ์ต้องครอบคลุมความเสี่ยงด้านเครดิตทุกกรณี" ข้อ 8 ให้ยกเลิกความในข้อ 85 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552 เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน "ข้อ 85 ในกรณีที่การลงทุนหรือมีไว้ซึ่งตราสารที่มีลักษณะของสัญญาซื้อขายล่วงหน้าแฝงเป็นผลหรืออาจเป็นผลให้กองทุนมีความเสี่ยงต่อเครดิตของผู้ออกสินค้าหรือผู้ที่ต้องชําระหนี้ตามข้อผูกพันของสินค้า ให้บริษัทจัดการคํานวณอัตราส่วนที่ผู้ออกสินค้าของตราสารดังกล่าว หรือผู้ที่ต้องชําระหนี้ตามข้อผูกพันของสินค้า โดยให้คํานวณอัตราส่วนเสมือนกองทุนลงทุนในสินค้านั้นโดยตรง ทั้งนี้ ให้ใช้มูลค่าของตราสารดังกล่าวเป็นมูลค่าที่ใช้ในการคํานวณ ในกรณีที่กองทุนมีการลงทุนหรือมีไว้ซึ่งตราสารที่มีลักษณะของสัญญาซื้อขายล่วงหน้าแฝงที่อ้างอิงกับดัชนี ให้นําความในข้อ 82(2) มาใช้บังคับโดยอนุโลม" ข้อ 9 ประกาศนี้ให้ใช้บังคับตั้งแต่วันที่ 1 ธันวาคม พ.ศ. 2552 เป็นต้นไป ประกาศ ณ วันที่ 18 พฤศจิกายน พ.ศ. 2552 (นายธีระชัย ภูวนาถนรานุบาล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_หมายเหตุ : เหตุผลในการออกประกาศฉบับนี้ คือ เพื่อปรับปรุงสินค้าและตัวแปรในสัญญาซื้อขายล่วงหน้าและตราสารที่มีลักษณะของสัญญาซื้อขายล่วงหน้าแฝงที่กองทุนสามารถลงทุนหรือมีไว้ ให้สอดคล้องกับวิวัฒนาการของตราสาร ธุรกรรมทางการเงิน และสภาวการณ์ในปัจจุบัน และเพื่อให้กองทุนสามารถลงทุนโดยอ้างอิงกับดัชนีกลยุทธ์การลงทุน (investment strategy index) และดัชนีเงินเฟ้อได้ จึงจําเป็นต้องออกประกาศนี้